CELEX: 32010D0802
Language: sl
Date: 2010-12-21 00:00:00
Title: 2010/802/EU: Sklep Komisije z dne 21. decembra 2010 o izvzetju nekaterih primerov nepravilnosti, ki izhajajo iz dejavnosti, sofinanciranih iz strukturnih skladov in Kohezijskega sklada za programsko obdobje 2000–2006, iz posebnih zahtev po poročanju iz člena 5(2) Uredbe (ES) št. 1681/94 in člena 5(2) Uredbe (ES) št. 1831/94 (notificirano pod dokumentarno številko C(2010) 9244)

23.12.2010   
            
            
               SL
            
            
               Uradni list Evropske unije
            
            
               L 341/49
            
         SKLEP KOMISIJE
   z dne 21. decembra 2010
   o izvzetju nekaterih primerov nepravilnosti, ki izhajajo iz dejavnosti, sofinanciranih iz strukturnih skladov in Kohezijskega sklada za programsko obdobje 2000–2006, iz posebnih zahtev po poročanju iz člena 5(2) Uredbe (ES) št. 1681/94 in člena 5(2) Uredbe (ES) št. 1831/94
   (notificirano pod dokumentarno številko C(2010) 9244)
   (2010/802/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1083/2006 z dne 11. julija 2006 o splošnih določbah o Evropskem skladu za regionalni razvoj, Evropskem socialnem skladu in Kohezijskem skladu in razveljavitvi Uredbe (ES) št. 1260/1999 (1) ter zlasti člena 70(3) in člena 105(1) Uredbe; Uredbe Sveta (ES) št. 1198/2006 z dne 27. julija 2006 o Evropskem skladu za ribištvo (2) in zlasti člena 103(3) Uredbe; Uredbe Sveta (ES) št. 1698/2005 z dne 20. septembra 2005 o podpori za razvoj podeželja iz Evropskega kmetijskega sklada za razvoj podeželja (EKSRP) (3) in zlasti člena 74(4) in člena 92 Uredbe,
   ob upoštevanju naslednjega:
   
               (1)
            
            
               Pravni okvir za Evropski sklad za regionalni razvoj, Evropski socialni sklad, Usmerjevalni oddelek Evropskega kmetijskega usmerjevalnega in jamstvenega sklada (EKUJS), Finančni instrument za usmerjanje ribištva (v nadaljnjem besedilu: strukturni skladi) in Kohezijski sklad je v večini vzpostavljen, čeprav je bil pogosto spremenjen. Načrtovanje programov vključuje pripravo večletnih razvojnih načrtov v več stopnjah, ki zajemajo sedemletna obdobja. Vsako programsko obdobje ureja niz posameznih uredb, ki temeljijo na enakih splošnih načelih, vendar uvajajo nekatera nova pravila, ki so posebej oblikovana za zadevno programsko obdobje. Zadevne določbe, ki urejajo programsko obdobje 2007–2013, so določene v Uredbi (ES) št. 1083/2006 in Uredbi Komisije (ES) št. 1828/2006 z dne 8. decembra 2006 o pravilih za izvajanje Uredbe Sveta (ES) št. 1083/2006 o splošnih določbah o Evropskem skladu za regionalni razvoj, Evropskem socialnem skladu in Kohezijskem skladu ter Uredbe (ES) št. 1080/2006 Evropskega parlamenta in Sveta o Evropskem skladu za regionalni razvoj (4), Uredbi (ES) št. 1198/2006 o Evropskem skladu za ribištvo in Uredbi Komisije (ES) št. 498/2007 z dne 26. marca 2007 o določitvi podrobnih pravil za izvajanje Uredbe Sveta (ES) št. 1198/2006 o Evropskem skladu za ribištvo (5), Uredbi Komisije (ES) št. 1848/2006 z dne 14. decembra 2006 o nepravilnostih in izterjavi nepravilno plačanih zneskov v okviru financiranja skupne kmetijske politike ter organizaciji informacijskega sistema na tem področju in razveljavitvi Uredbe Sveta (EGS) št. 595/91 (6) ter Uredbi Komisije (ES) št. 1975/2006 z dne 7. decembra 2006 o določitvi podrobnih pravil za izvajanje Uredbe Sveta (ES) št. 1698/2005 glede izvajanja kontrolnih postopkov in navzkrižne skladnosti v zvezi z ukrepi podpore za razvoj podeželja (7).
            
         
               (2)
            
            
               Zadevne določbe, ki urejajo programsko obdobje 2000–2006, so določene v Uredbi Sveta (ES) št. 1260/1999 z dne 21. junija 1999 o splošnih določbah o Strukturnih skladih (8) in Uredbi Sveta (ES) št. 1164/94 z dne 16. maja 1994 o ustanovitvi Kohezijskega sklada (9). Uredba Komisije (ES) št. 1681/94 z dne 11. julija 1994 o nepravilnostih in izterjavi nepravilno plačanih zneskov v okviru financiranja strukturnih politik ter organizaciji ustreznega informacijskega sistema na tem področju (10) in Uredba Komisije (ES) št. 1831/94 z dne 26. julija 1994 o nepravilnostih in izterjavi nepravilno plačanih zneskov v okviru financiranja Kohezijskega sklada ter organizaciji informacijskega sistema na tem področju (11) določata pravila glede nepravilnosti in izterjav nepravilno plačanih zneskov v povezavi s financiranjem politik iz skladov, ki se uporabljajo za navedeno programsko obdobje. Navedeni uredbi določata zahteve po poročanju v primeru odkritih nepravilnosti. Navedene zahteve so povzročile nesorazmerne upravne obremenitve za države članice in Komisijo.
            
         
               (3)
            
            
               V skladu s členom 28(1) Protokola o pogojih in načinu sprejema Republike Bolgarije in Romunije v Evropsko Unijo (12) se ukrepi, ki so bili upravičeni do pomoči na podlagi Uredbe Sveta (ES) št. 1267/1999 z dne 21. junija 1999 o vzpostavitvi instrumenta strukturne politike v predpristopnem obdobju (13) (ISPA) in ki niso bili zaključeni do navedenega datuma, štejejo za odobrene na podlagi Uredbe (ES) št. 1164/94, za navedene ukrepe pa veljajo vse določbe, ki urejajo izvajanje ukrepov, odobrenih v skladu s slednjo uredbo. Zaradi nekdanjih projektov ISPA mora biti ta sklep naslovljen tudi na Bolgarijo in Romunijo.
            
         
               (4)
            
            
               Temu ustrezno je bil za zmanjšanje obremenitev držav članic in izboljšanje učinkovitosti člen 3(1) Uredbe (ES) št. 1681/94 spremenjen z Uredbo Komisije (ES) št. 2035/2005 (14), člen 3(1) Uredbe (ES) št. 1831/94 pa je bil spremenjen z Uredbo Komisije št. 2168/2005 (15), tako da državam članicam za programsko obdobje 2000–2006 ni treba poročati o primerih, pri katerih je edini vidik nepravilnosti delna ali celotna neizvedba dejavnosti, sofinancirane iz proračuna Unije, zaradi stečaja končnega upravičenca ali končnega prejemnika ter ki ne vključujejo drugih nepravilnosti, nastalih pred stečajem ali sumom goljufije (v nadaljnjem besedilu: preprosti stečaji).
            
         
               (5)
            
            
               Čeprav sta spremenjeni uredbi (ES) št. 1681/94 in (ES) št. 1831/94 poenostavili obstoječ sistem poročanja, uvedene poenostavitve niso veljale za zahtevo glede posebnega poročila iz člena 5(2) obeh uredb. Izkušnje z obravnavanjem prijavljenih nepravilnosti ter proučitev predloženih posebnih poročil, zlasti za programsko obdobje 1994–1999, so pokazali, da so upravne obremenitve držav članic pri izvajanju določb iz člena 5(2) obeh uredb za preproste stečaje nesorazmerne, glede na to, da je malo verjetno, da v takih primerih do izterjatve ni prišlo zaradi krivde ali malomarnosti organov držav članic.
            
         
               (6)
            
            
               Zato je za polni učinek ciljev določb iz spremenjenih uredb (ES) št. 1681/94 in (ES) št. 1831/94 ustrezno, da se poenostavitve razširijo na zahtevo po predložitvi posebnega poročila iz člena 5(2) obeh uredb, tako da imajo države članice, ki imajo korist od poenostavitve iz drugega pododstavka člena 3(1) navedenih uredb, enako korist od poenostavitve zahteve po poročanju iz člena 5(2).
            
         
               (7)
            
            
               Čeprav sta pravni okvir, ki ureja strukturne sklade in Kohezijski sklad, ter njegova nepravilna uporaba jasno opredeljena s programskim obdobjem, je opredelitev nesorazmernih upravnih obremenitev v vzpostavljenem sistemu poročanja mogoča le ob zaključku danega programskega obdobja. Zato je bilo za učinkovito oceno in izboljšanje sistema poročanja potrebno določeno obdobje.
            
         
               (8)
            
            
               Nadaljnja prizadevanja za poenostavitev obveznosti poročanja so bila uvedena z Uredbo (ES) št. 2035/2005 o spremembi Uredbe (ES) št. 1681/94 in Uredbo (ES) št. 2168/2005 o spremembi Uredbe (ES) št. 1831/94. Tako je bila mejna vrednost poročanja, določena v členu 12(1) Uredbe (ES) št. 1681/94 in členu 12(1) Uredbe (ES) št. 1831/94, zvišana s 4 000 EUR na 10 000 EUR. Vendar pa glede na kratek čas med začetkom veljavnosti Uredbe (ES) št. 2035/2005 in Uredbe (ES) št. 2168/2005 ter koncem programskega obdobja 2000–2006 nameravana poenostavitev sistema poročanja ni mogla biti v celoti dosežena za navedeno programsko obdobje, zaradi česar je treba odpraviti obveznosti poročanja za primere, ki vključujejo znesek, nižji od 10 000 EUR, ter so bili uradno sporočeni pred 28. februarjem 2006.
            
         
               (9)
            
            
               Zato je treba zaradi enakega obravnavanja za vse obveznosti poročanja glede nepravilne uporabe strukturnih skladov in Kohezijskega sklada zagotoviti zvišano mejno vrednost ter nameravano poenostavitev sistema poročanja, uvedenega s spremenjenima uredbama (ES) št. 1681/94 in (ES) št. 1831/94.
            
         
               (10)
            
            
               Ta sklep ne posega v obveznost držav članic, da sprejmejo vse ustrezne ukrepe za izterjavo neupravičeno izplačanih zneskov ter Komisiji povrnejo izterjane zneske.
            
         
               (11)
            
            
               Ukrepi iz te uredbe so v skladu z mnenjem Odbora za usklajevanje skladov, Odbora Evropskega sklada za ribištvo in Odbora za razvoj podeželja –
            
         SPREJELA NASLEDNJI SKLEP:
   Člen 1
   Glede nepravilnosti pri dejavnostih, sofinanciranih iz strukturnih skladov in Kohezijskega sklada za programsko obdobje 2000–2006, državam članicam ni treba predložiti naslednjih poročil:
   
               (a)
            
            
               posebnih poročil iz člena 5(2) uredb (ES) št. 1681/94 in (ES) št. 1831/94 v primerih preprostega stečaja iz prve alinee drugega pododstavka člena 3(1) navedenih uredb, razen če jih Komisija izrecno ne zahteva;
            
         
               (b)
            
            
               poročil iz člena 5(2) uredb (ES) št. 1681/94 in (ES) št. 1831/94 v primerih, ki vključujejo zneske, nižje od 10 000 EUR, razen če jih Komisija izrecno ne zahteva.
            
         Člen 2
   Ta sklep je naslovljen na države članice.
   
      V Bruslju, 21. decembra 2010
      
         
            Za Komisijo
         
         Johannes HAHN
         
            Član Komisije
         
      
   
   
      (1)  UL L 210, 31.7.2006, str. 25.
   
      (2)  UL L 223, 15.8.2006, str. 1.
   
      (3)  UL L 277, 21.10.2005, str. 1.
   
      (4)  UL L 371, 27.12.2006, str. 1.
   
      (5)  UL L 120, 10.5.2007, str. 1.
   
      (6)  UL L 355, 15.12.2006, str. 56.
   
      (7)  UL L 368, 23.12.2006, str. 74.
   
      (8)  UL L 161, 26.6.1999, str. 1.
   
      (9)  UL L 130, 25.5.1994, str. 1.
   
      (10)  UL L 178, 12.7.1994, str. 43.
   
      (11)  UL L 191, 27.7.1994, str. 9.
   
      (12)  UL L 157, 21.6.2005, str. 29.
   
      (13)  UL L 161, 26.6.1999, str. 73.
   
      (14)  UL L 328, 15.12.2005, str. 8.
   
      (15)  UL L 345, 28.12.2005, str. 15.